Barbara Bosch

D **Barbara Bosch** (* 5. Sepdembr 1958 z Stuegert) ischt a pardeilosa Kommunalpolidigere. En sellra Funkzioo isch-se vo 2003 bis 2019 d Obrbirgermoischdore vo dr Graußa Kreisstadt Reitlenga gwäa. Vom Januar 2011 bis Januar 2017 isch dui Frau au Präsidendin vom Stedtedag Bada-Wirdaberg gwäa. Seid Juli 2021 isch-se als Staatsrätin fir Zivilgsellschaft un Birgerbedoiligung Mitgliid vo der bade-wirttebärgische Landesregierong.

## Aus ihrem Leaba
D Barbara Bosch ischt am 5. Sepdembr 1958 z Stuegert uf d Welt komma. Wia se ihr Abidur en dr Dasch ghet hot, hot-se noh d Handlsschual bsuacht und dui mit-ma staatlich priafda Abschluss beendet. Dô drnôch hot-se a Universideetstudiom ufgnomma. Ihre Hauptfecher send Polidikwissaschafda ond d Gschicht vo dr Konscht gwäa. Abgschlossa hot-se ihr Studiom mit-em „Magister Artium“. Scho gega Schluss vo ihrer Schualzeit ond während-em Studiom hot-se neabaher a bissle bei vrschiidene Vorwaldonga gschafft ond sich so an Doil vo ihrem Studiom finanziira kenna. Tädich gwäa ischt-se ondr andrem als Schreibkraft emma Vorzemmer, als Sachbearbeidere en dr Sozial- ond Jugendarbeit, als Honorarkraft en dr Erwachsenabildong. A Zeitlang hot-se au an Lehrufdrag an dr Fachhochschual fir Geschdaldong en Schwäbisch Gmend ghet. Dô drnôch hot se d Leidong vo dr Abdeilong Sozialarbeit beim DRK-Kreisvorband Rems-Murr kriagt. Weil-se deet ihr Sach so guad gmacht hot, ischt-se bald zor Assischdendin vom Gschäftsfihrer beim DRK-Landesvorband Bada-Wirdaberg ufgschdiiga.

Em Johr 1990 isch d Barbara Bosch zor Leidere vom stedtischa Sozialamt Fellbach ernannt worra. Als nägschda Stazioo en ihrer Karriere ischt-ra Leidong vom Perseenlicha Referat vom Fellbachr OB ibrtraga worra. Dui Stell hot-se so lang ausgiabt, bis-se dr Gmoidrôt vo Fellbach 1997 zor Beigeordnada vom OB gwehlt hot. En sellra Stellong hot-se d Bezeichnong „Birgermoischdore“ gfihrt. 

Wia em Johr 2003 z Reitlenga wiidr amôl a OB-Wahl ôôgschdanda ischt, hot sich au d Barbara Bosch om dui Stell bewôrba, obwohl dr seitherig OB, dr Stefan Schultes vo dr CDU, au wiidr kandidiirt hot. D Barbara Bosch isch zwar en koira Pardei gwäa, abr trotzdem vo dr SPD ond dr FDP ondrstitzt worra. Ond was viil et fir meglich ghalda hend, ischt eidroffa: D Barbara Bosch hot s Renna gmacht. Am 3. April hot-se ihr Amt ôôdredda. Weil z Bada-Wirdaberg d Amtszeit vo de Birgrmoischtr ond Obrbirgrmoischtr nôch acht Johr auslauft, ischt em Johr 2011 z Reitlenga wiidr a OB-Wahl ôôgschdanda. Nôchdem d Barbara Bosch abr ihr Amtszeit ohne Fehl ond Tadl hendr sich brôcht hot, hot sich vo de etabliirde Pardeia näamert draut, gega d Amtsinhabere zo kandidiira. Bloß a obedeidendr Kandidat ischt gega-se ens Renna ganga. Am End isch d Barbara Bosch mit 85,6 % vo de Stemma wiidrgwehlt worra. A kloiner Scheeheitsfehler ischt gwäa, dass mr so a ehnlichs Ergebnis erwardet hot, wôrom bloß 23,8 % vo de Wehler an d Wahlurna ganga send.

Bei der Wahl 2019 hot-se neme kandidiert. Am 22. Juli 2021 isch d Bosch vom bade-wirttebärgische Landdag zur Staatsrätin fir Zivilgsellschaft un Birgerbedoiligung em Kabinett Kretschmann III gwählt worda.

## D Neabaämdr vo dr Barbara Bosch
*Mitgliid em Kreisdag vom Landkreis Reitlenga
*Mitgliid em Regionalvrband vo dr Regioo Neckr-Alb
*Mitgliid em Vrwaldongsrat vo dr Kreisschbarkass Reitlenga
*Präsidendin vom Städtedag Bada-Wirdaberg (vo Januar 2011 bis Januar 2017)

## Ihre Ehraemtr
*Vizepräsidende vom Landesvrband Bada-Wirdaberg vom DRK
*Vorstandsmitgliid vom Reitlengr Konschtvorei
*Mitgliid em Stifdongsrat vo dr Bruadrhausdiakonii
*Vorstandsmitgliid vo dr Stifdong „Konkrete Kunst Reutlingen“
*Mitgliid em Kuradorium „Zeitenspiegel Reportageschule Günter Dahl“

## Weblink
*A Kurzporträä uf dr Webseit vo dr Stadt Reitlenga
*A graußa Bildrgalerii ibr d Barbara Bosch
*A Zeidongsbericht ibr d Wiidrwahl

## Oinzlne Nôchweis